b'\n_START_ARTICLE_\nPod toskanskim soncem\n_START_SECTION_\nZgodba\n_START_PARAGRAPH_\nFrances Mayes (Diane Lane) je pisateljica, ki \xc5\xbeivi v San Franciscu. Njeno \xc5\xbeivljenje se zdi popolno, dokler na zabavi v \xc4\x8dast mlademu pisatelju, ki mu je napisala recenzijo knjige in pomagala do uspeha, ne odkrije, da ji je mo\xc5\xbe nezvest. Zaradi lo\xc4\x8ditve izgubi pisateljski navdih in njeno homoseksualno prijateljico Patti (Sanda Oh) skrbi, da ne bo nikoli zares prebolela. Patti se tako odlo\xc4\x8di, da svoji prijatelji podari potovanje po Toskani, ki ga je rezervirala zase, vendar zaradi nose\xc4\x8dnosti ne more na pot. Zabavni zaplet je le v tem, da je to potovanje z agencijo za homoseksualne pare (Patti je hotela odpotovati s partnerko Grace). Frances se najprej upira in meni, da je to slaba ideja, naposled pa le odpotuje._NEWLINE_Med potovanjem se ustavijo tudi v Cortoni, majhnem mestecu, kjer med sprehajanjem po ulicah zagleda oglas za vilo. K njej pristopi neznanka in ji predlaga nakup. Frances misli, da je to popolnoma neumna zamisel, saj ima \xc5\xbee tako \xc4\x8disto uni\xc4\x8deno \xc5\xbeivljenje. Toda gospa se le nasmehne in ji namigne, da so tak\xc5\xa1ne ideje po navadi najbolj\xc5\xa1e. Na poti iz mesta avtobus za nekaj \xc4\x8dasa obti\xc4\x8di na ulici, ker jim ovce nepri\xc4\x8dakovano pre\xc4\x8dkajo pot. Frances pogleda skozi okno in ko zagleda na bli\xc5\xbenjem portalu ime hi\xc5\xa1e, katere oglas je videla v Cortoni, se v trenutku odlo\xc4\x8di in izstopi iz avtobusa. Pri nakupu se sre\xc4\x8da z bogatim francoskim parom, ki je odlo\xc4\x8den, da bo dobil hi\xc5\xa1o. Ker lastnica dviga ceno in se za\xc4\x8dne zanimati tudi Frances, francoski par odide, ker se jima ponudba ne zdi po\xc5\xa1tena. Grofica, ki prodaja hi\xc5\xa1o, sprva zavrne Frances, ker ponudi premalo denarja. Premisli si \xc5\xa1ele ko ob odhodu na razo\xc4\x8darano Frances pade golobji iztrebek, saj naj bi bilo to za lastnico dobro znamenje, ki ga je potrebovala pri odlo\xc4\x8ditvi. Tako se Frances loti obnovitvenih del, pri tem pa ji pomaga nepremi\xc4\x8dninski agent Martini. Naposled najame skupino Poljakov in delo se za\xc4\x8dne. Spozna tudi nekaj novih prijateljev in nenavadnih ljudi. Eden takih je starec, ki ga vidi vsako jutro prihajati mimo hi\xc5\xa1e, kamor h kapelici prina\xc5\xa1a sve\xc5\xbee ro\xc5\xbee. Sosed Placido ji pomaga pri vsakdanjih opravilih na njenem posestvu in jo neko\xc4\x8d tudi povabi na ve\xc4\x8derjo k sebi domov, kjer spet sre\xc4\x8da gospo, ki ji je svetovala nakup hi\xc5\xa1e. Naposled postaneta dobri prijateljici in Catherine Frances pogosto pomaga z nasveti. Med prenovitvenimi deli se Frances zbli\xc5\xbea z delavci, vsak od njih je druga\xc4\x8den in zanimiv ter nekaj posebnega._NEWLINE_Toda delo jo iz\xc4\x8drpa in odlo\xc4\x8di se oditi na izlet v Rim, kjer med iskanjem starinarnice spozna Marcella; prijaznega mo\xc5\xa1kega iz Positana, s katerim pre\xc5\xbeivi romanti\xc4\x8den vikend. Dogovorita se za ponovno sre\xc4\x8danje naslednji konec tedna, toda na\xc4\x8drte jima prekri\xc5\xbea Patti, ki se zdaj \xc5\xbee visoko nose\xc4\x8da zate\xc4\x8de k Frances. Grace si je premislila in jo zapustila in Patti ni vedela kaj storiti. Frances je vedno bolj zaposlena s hi\xc5\xa1o, pisanjem knjige in mnogo drugim, tako da Marcella ne uspe ve\xc4\x8d obiskati. Odkrije tudi, da se nekaj plete med najmlaj\xc5\xa1im delavcem pri obnovi Pawlom in sosedovo h\xc4\x8derko Chiaro. Zveza pa ni dovoljena zaradi fantovih korenin in rev\xc5\xa1\xc4\x8dine. Skupaj odidejo na praznik v Montepulciano, kjer Pawel ho\xc4\x8de dokazati, da je enakovreden ostalim Italijanom. Nekaj dni pozneje Frances obi\xc5\xa1\xc4\x8de Marcello, toda ravno takrat je ni doma in tako se spet zgre\xc5\xa1ita. Obnova hi\xc5\xa1e se bli\xc5\xbea koncu in odhod delavcev jo raz\xc5\xbealosti, saj so med tem \xc4\x8dasom postali prijatelji. Naenkrat ima veliko ve\xc4\x8d prostega \xc4\x8dasa in ni\xc4\x8desar posebnega za po\xc4\x8deti. Odlo\xc4\x8di se, da bo nenapovedano obiskala Marcella, toda v Positanu odkrije, da si je na\xc5\xa1el drugo. Spet razo\xc4\x8darana se vrne domov in razmi\xc5\xa1lja, kje ga je polomila, da ne more najti sre\xc4\x8de. V svojem obupu pomaga mlademu paru, Pawlu in Chiari, da jima star\xc5\xa1i kon\xc4\x8dno dovolijo poroko. Na sprejemu, ki ga priredijo na njenem posestvu, se pojavi ameri\xc5\xa1ki pisatelj, ki je ravno takrat potoval po Toskani in sli\xc5\xa1al, da v bli\xc5\xbeini \xc5\xbeivi ona. Tako se film kon\xc4\x8da s ponovno najdeno sre\xc4\x8do in Francesino mislijo, da so spremembe mogo\xc4\x8de tudi tako pozno v \xc5\xbeivljenju.'